इसकी लत पोर्नोग्राफी से खतरनाक, टीनएजर्स को लगी ‘जीरो इनबॉक्स’ की आदत, 4 तरीकों से उतारें बुखार
हर व्यक्ति रोज 2,500 बार स्मार्टफोन को टैप, क्लिक और स्वाइप करता है। यह पार्टनर को टच करने के मुकाबले 100 गुना अधिक है। हमें 30 मिनट मोबाइल पर चिपकने के बजाय 30 मिनट वॉर्मअप के लिए देने चाहिए, 20 मिनट इंटरनेट के लिए देने की जगह 3 नए शब्द सीखने पर जोर दें।
15 जुलाई यानी आज ‘सोशल मीडिया गिविंग डे’ है। एक ऐसा दिन जो बताता है कि सोशल मीडिया से समाज में पॉजिटिव बदलाव लाने के साथ ही जरूरतमंदों की जिंदगी को बेहतर बनाया जा सकता है।
इस नजरिए से सोशल मीडिया तो समाज के लिए फायदेमंद साबित होता, लेकिन इसकी ज्यादती से व्यक्ति गलत आदतों की तरफ खिंच रहा है, जिससे जिंदगी पर बुरा असर देखने को मिल रहा है।
राजस्थान के युवक को गांजा छोड़ सोशल मीडिया की लत लगी
‘राजस्थान के अजमेर में 25 साल के एक लड़के को भांग खाने और गांजा पीने की आदत थी। स्मार्टफोन हाथ में आने के बाद सोशल मीडिया पर बने रहने का आधे घंटे का शौक धीरे-धीरे 10-12 घंटे में बदल गया। नशे की आदत तो छूटी, लेकिन सोशल मीडिया के इस्तेमाल ने पोर्नोग्राफी की लत में धकेल दिया। जो मजा भांग से मिल रहा था, वो सोशल मीडिया से मिलने लगा।’
लिव-इन कपल के रिश्ते के बीच आया सोशल मीडिया
‘बेंगलुरु में लिव इन रिलेशनशिप में रह रहे इस कपल के बीच सोशल मीडिया एडिक्शन आ गया। नॉर्मल लड़का पोर्नोग्राफी एडिक्ट बन गया। देर रात तक पोर्नोग्राफी देखता। नौबत ब्रेकअप तक आ गई। जब कपल को इसका अहसास हुआ कि रिलेशनशिप नहीं बचेगी तो वो सोशल मीडिया डिएडिक्शन सेंटर आए। छह महीने के ट्रीटमेंट के बाद लड़के के सिर से सोशल मीडिया का बुखार उतरा।’
ये दोनों मामले नेशनल इंस्टीट्यूट ऑफ मेंटल हेल्थ एंड न्यूरोसाइंसेज (NIMHANS) बेंगलुरु के SHUT क्लिनिक में अध्ययन का विषय बने।
फाइव C से होती है सोशल मीडिया एडिक्ट की पहचान
मेंटल हेल्थ पर काम करने वाली देश की सबसे बड़ी संस्था NIMHANS की ओर से 2014 में SHUT (सर्विस फॉर हेल्दी यूज ऑफ टेक्नोलॉजी) क्लिनिक की शुरुआत की गई थी।
SHUT क्लिनिक के हेड डॉ. मनोज शर्मा के अनुसार फाइव C या फाइव सीक्रेट के जरिए सोशल मीडिया के बुखार की पहचान की जाती है।
इसे क्रिएटिव ग्राफिक के जरिए समझते हैं-
SHUT क्लिनिक में हर सप्ताह आ रहे 15 से 20 केस 
डॉ. मनोज शर्मा बताते हैं कि करीब 10 साल पहले सोशल मीडिया पर इतनी चहल-पहल नहीं थी। तब हर सप्ताह 2 से 3 केस ही आते थे। अब हर हफ्ते यहां देश भर से 15 से 20 केस आ जाते हैं। इनमें से ज्यादातर गंभीर होते हैं।
पेरेंट्स आज अपने बच्चों को भी लेकर आते हैं क्योंकि उन्हें लगता है कि हालात उनके कंट्रोल से बाहर जा रहे हैं। SHUT क्लिनिक में शुक्रवार की सुबह 9.30 बजे से दोपहर 1 बजे तक हेल्पलाइन एक्टिव रहती है, जिसमें 7-8 कॉल पर ही काउंसलिंग हो पाती है। जबकि NIMHANS बेंगलुरु में लोग पूरे देश से आकर सोशल मीडिया एडिक्शन का इलाज करवाते हैं।
खबर में आगे बढ़ने से पहले एक पोल में अपनी राय देते चलें-
16 से 19 की उम्र के बच्चों में सोशल मीडिया की लत सबसे अधिक 
सोशल मीडिया यूज करने में सबसे आगे 16 से 19 की उम्र के टीनेजर्स हैं। दोस्तों के साथ ऑनलाइन गेम खेलना, वॉट्सऐप चैट करना, रील्स बनाना, सेल्फी लेना, फेसबुक-इंस्टा पर लगातार बने रहना ये समस्या सबमें देखने को मिलती है।
इसके बाद 25 या इससे अधिक की उम्र के लोग हैं जिनमें सोशल मीडिया एडिक्शन देखा जा रहा। ये फोन पर पोर्नोग्राफी या वेब सीरीज देखने के एडिक्ट होते हैं।
टीनएजर्स में ‘जीरो इनबॉक्स’ की टेंडेंसी खतरनाक
सोशल मीडिया यूजर्स में एक आदत और देखने को मिलती है जिसे मनोवैज्ञानिक अपनी भाषा में ‘जीरो इनबॉक्स टेंडेंसी’ कहते हैं। यानी मैसेज के फ्लैश करते ही उसे खोलकर तुरंत पढ़ना और जवाब देना।
टीनएजर्स की अपडेटेड रहने की चाहत उन्हें बार-बार सोशल मीडिया देखने की लत लगा देती है।
ग्रेटर नोएडा की कंपनी एडोरिका केयर के फाउंडर अभिषेक पांडे बताते हैं कि सोशल मीडिया पर लोगों के हजारों फ्रेंड्स होते हैं, लेकिन अपने ही परिवार में उनका कम्युनिकेशन नहीं होता। घर में रहने के बावजूद पत्नी से फेस-टू-फेस बात नहीं होती। हालांकि वॉट्सऐप के जरिए वे तुरंत जवाब दे देते हैं। आमने-सामने बात करने से ज्यादा वॉट्सऐप पर जवाब लिखना रिश्तों में बड़ी समस्या बनकर उभरा है।
‘पैटी यूजर’ की निशानी- सोशल मीडिया पर ट्रोलिंग और बेहूदा हरकतें
‘हैशटैग पैटी’! ‘डॉन्ट बी ए पैटी सोशल मीडिया यूजर। यानी सोशल मीडिया को छोटी और हल्की बात करने के लिए इस्तेमाल न करें।’
सीआईपी के डॉ. वरुण कुमार बताते हैं कि इस हैशटैग के पीछे सोशल मीडिया यूजर को ये संदेश देना है कि सोशल मीडिया को घटिया हरकतों की शोविंडो न बनाएं।
तौलिए में अधखुले शरीर की फोटो, बाथरूम में ली गई सेल्फी, किसी कमेंट पर गाली-गलौज, बिना परमिशन किसी को फेसबुक पेज या ग्रुप से जोड़ना, ये सब हरकतें सोशल मीडिया के ‘पैटी यूजर’ होने का उदाहरण हैं।
सोशल मीडिया के बाद अब ‘डिस्कॉर्ड’ पर पोर्न देख रहे टीनेजर्स
डॉ. मनोज शर्मा ने बताया कि टीनेजर्स केवल सोशल मीडिया यूज ही नहीं करते बल्कि नई-नई चीजें एक्सप्लोर भी कर रहे हैं।
किसी सोशल मीडिया ऐप में कौन सा नया फीचर लॉन्च हुआ, ये सबसे पहले टीनेजर्स को पता चलता है।
डिस्कॉर्ड इसी तरह का एक फ्री कम्युनिकेशन ऐप है जहां अपनी आवाज और वीडियो शेयर किए जाते हैं। ऐसे प्लेटफॉर्म पर लाइव स्ट्रीम गेम्स और प्रोग्राम होने के अलावा फ्रेंड्स के साथ चैट भी कर सकते हैं। इस पर आप यूट्यूब और स्पॉटिफाई जैसे ऐप्स को भी कनेक्ट कर सकते हैं।
डॉ. मनोज ने बताया कि डिस्कॉर्ड में खतरनाक बात यह है कि बच्चे AI जेनरेटेड चाइल्ड सेक्शुअल एब्यूज मैटिरियल शेयर करते हैं। वे ग्रुप या कम्युनिटी बनाकर पोर्न देखते हैं। इसके सर्वर को डेटिंग प्लेटफॉर्म के रूप में भी इस्तेमाल किया जाता है।
जापान की तरह भारत में भी ‘हिकोकोमोरी’, वजह सोशल मीडिया
घर में अपने आपको बंद रखना, दोस्तों-रिश्तेदारों से नहीं मिलना, किसी पार्टी या फंक्शन से किनारा करना, ऐसी मानसिक स्थिति को जापान में ‘हिकोकोमोरी’ कहते हैं।
भारत में भी सोशल आइसोलेशन के मामले सामने आ रहे हैं। इसका मुख्य कारण सोशल मीडिया का ज्यादा इस्तेमाल माना जा रहा है।
डॉ. मनोज बताते हैं कि SHUT क्लिनिक में एक महिला अपने मरीज बेटे के साथ आई जो पहले एक्स्ट्रोवर्ट था, लेकिन अब इंट्रोवर्ट हो गया है। वह किसी से बात नहीं करता। बात करते समय उसकी जुबान लड़खड़ाती है।
इंस्टाग्राम, फेसबुक चलाने में भारत दुनिया का नंबर वन देश है। इसलिए जापान जैसी स्थिति भारत में भी जल्द ही देखने को मिल सकती है, जो कि विकराल सूरत लेकर सामने आ सकती है-
डिजिटल जेनरेशन FOMO फोबिया की शिकार
डिजिटल जेनरेशन का सबसे बड़ा डर यह है कि किसी जानकारी को लेकर वे पिछड़ें नहीं।
वॉट्सऐप से कुछ देर की दूरी उन्हें डराती है, उन्हें लगता है कि उनसे कुछ छूट न जाए। इसे ही FOMO यानी ‘फियर ऑफ मिसिंग आउट’ कहते हैं। यह एक तरह का फोबिया है।
ऐसे में उंगलियां हमेशा नया देखने के लिए इंस्टा, फेसबुक, ट्विटर पर घूमती रहती हैं। देखी हुई रील्स आने पर झल्लाते हैं कि आजकल कुछ नया नहीं चल रहा।
सैमसंग ने FOMO को JOMO में बदला, की नई शुरुआत
‘सोशल मीडिया डिटॉक्स’ पुस्तक में डॉ. स्टीव हैरिस बताते हैं कि अब समय है कि FOMO को JOMO में बदल दिया जाए। यानी ‘जॉय ऑफ मिसिंग आउट।’ यह सोच कि ‘मैं कुछ मिस कर रहा हूं, चलो बहुत अच्छा है।’
इसलिए मोबाइल बनाने वाली दुनिया की सबसे बड़ी कंपनी सैमसंग की ओर से एक ऑफलाइन बॉक्स ऑफर किया जाता है।
इसमें सेल फोन को एक छोटे ट्रांसपेरेंट बॉक्स में बंद कर देते हैं। फिर इसे एक निश्चित समय बाद खोला जाता है। यह स्मार्टफोन से दूरी बनाने का एक तरीका है।
सपोर्ट सिस्टम बढ़ता नहीं, घटता जाता है 
कई लोग इंस्टाग्राम और ट्विटर पर अपने हजारों फॉलोअर्स देख खुश होते हैं। यूट्यूब ने सिल्वर बटन दे दिया, रील्स ने रिकॉर्ड बना दिया। इससे लगता है कि हमारा सोशल कैपिटल, सपोर्ट सिस्टम बढ़ गया, नेटवर्क स्ट्रॉन्ग हो गया, लेकिन जरूरत पड़ने पर यह सिस्टम मदद को आगे नहीं आता।
डॉ. मनोज बताते हैं कि ऐसे लोगों का ऑफलाइन सपोर्ट सिस्टम यानी असली रिश्ते खत्म हो जाते हैं। जब तक आप एक्टिव रहते हैं तभी तक वाहवाही होती है, वरना कोई नहीं पूछता।
इसे ‘सोशल ब्रेन हिप्नोसिस’ कहा जाता है। आप जिंदा हैं या नहीं, यह केवल कॉन्टैक्ट लिस्ट के पहले 50 लोगों को ही फर्क पड़ता है।
असल सपोर्ट सिस्टम छूटने से साइको सोशल समस्याएं खड़ी होती हैं और व्यक्ति मानसिक परेशानियों से जूझते हैं।
इस स्थिति को ‘साइकोपैथोलॉजी’ कहते हैं। इसमें सेल्फ स्टीम कम हो जाती है, झुंझलाहट और डिप्रेशन बढ़ता है।
चुप रहना, उदास रहना, कम खाना, शराब पीना, नींद नहीं आना, खुद को कमरे में बंद रखना…ये लक्षण हों तो किसी मेंटल हेल्थ प्रोफेशनल के पास जाने में हिचकें नहीं।
कई ऐसे ऐप भी हैं जो सोशल मीडिया एडिक्शन को छुड़ाने में मदद करते हैं- 
सोशल मीडिया डिटॉक्स के 4 टूल
SHUT क्लिनिक ने सोशल मीडिया डिटॉक्स के चार टूल्स बताए हैं-
डॉ. मनोज बताते हैं कि व्यक्ति हर दिन 2,500 बार स्मार्टफोन को टैप, क्लिक और स्वाइप करता है। यह पार्टनर को टच करने के मुकाबले 100 गुना अधिक है।
हमें 30 मिनट मोबाइल पर चिपकने के बजाय 30 मिनट वॉर्मअप के लिए देने चाहिए, 20 मिनट इंटरनेट के लिए देने की जगह 3 नए शब्द सीखने पर जोर दें
और 30 मिनट मोबाइल पर बात करने की जगह 30 मिनट मेडिटेशन पर दें तो हर किसी के जीवन में बदलाव देखने को मिलेगा।
बीएचयू की महिला महाविद्यालय की साइकोलॉजी की असिस्टेंट प्रोफेसर डॉ. वंदना गुप्ता बताती हैं कि जब इंटरनेट या सोशल मीडिया नहीं था तब भी लोग बात करते और दुख-सुख साझा करते थे। अब लोग मोबाइल में सिर गड़ाए यूट्यूब पर समस्या का हल खोजते हैं। अब समय आ गया है कि सोशल मीडिया से थोड़ी दूरी बनाकर अपनों से जुड़ा जाए।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।